钦定古今图书集成/明伦汇编/家范典/第049卷 > 荆川稗编 > 《天子继兄弟统宜自继其父议》
## 钦定古今图书集成/明伦汇编/家范典/第049卷 > 荆川稗编 > 《天子继兄弟统宜自继其父议》

东晋穆帝升平五年五月崩，皇太后令立琅邪王丕，
哀帝也。仪曹郎王琨议：“今立之于大行皇帝，属则兄
弟，凡奠祭之文，皆称哀嗣。斯盖所以仰参昭穆，自同
继统。在兹一人，不以私害义，专以所后为正。今皇太
后德训弘著，率母仪于内，主上既纂业承统，亦何得
不述遵于礼？”尚书谢奉议：“太常位次，自以君道相承，
至于昭穆之统，礼兄弟不相为后，明义也。今应上继
康帝，意谓不疑。此国之大事，将垂之来代。”仆射江霦
议：“兄弟不相为后，虽是旧说，而经无明据。此语不得
施于王者，王者虽兄弟，既为君臣，则同父子。故鲁跻
僖公，《春秋》所讥。《左传》曰：‘子虽齐圣，不先父食。闵公弟
也，而同于父；僖公兄也，而齐于子。既’”明尊之道，不得
复叙，亲之本也。《公羊传》曰：“逆祀者何？先祢而后祖。”《谷
梁传》曰：“先亲后祖，逆祀也。君子不以亲亲害尊，尊兄
弟也。”由君臣而相后，三传之明义如此，则承继有叙，
而上下洽通，于义为允。应继大行皇帝扬州刺史蓝
田侯臣述议，推宗立君，以为人极，上古风淳，必托有
道。洎乎后代，争乱渐“兴，故继体相传，居正守位，以塞
奔竞，非私其亲。或时有艰难，而嗣裔幼劣，故有立长
成皇帝，深达帝道，不私亲爱，越授天伦，庙无毁迁，统
业恒固。康皇帝既受命于成帝，宗庙社稷之重，已移
于所授，主上宜为康皇嗣。”谢奉又议：“五帝之道，以天
下为公，唯德与贤，不私其亲。逮殷、周则继代承业，虽
百王迭逮，而典谟不易，所以镇系人心，闲邪息乱。今
《大晋》宗祀配天，成帝疾痛，皇嗣幼冲，深推社稷，迁于
康王，轨同唐虞，高义大行，天祚不永，还嗣本位。考之
先典，求之人情，咸谓主上应继成帝。”太常臣夷等五
人议曰：“夫大道之行，天下为公。成帝舍嗣嫡之爱，授
重天伦，道崇先代。康帝祗承明命，正统既移，至尊应
继康帝嗣。”诏从述议。